****

**คำประกาศเกียรติคุณ**

**นายศราวุธ ดวงจำปา**

**ศิลปินแห่งชาติ สาขาทัศนศิลป์ (ประติมากรรม) พุทธศักราช ๒๕๖๐**

**นายศราวุธ ดวงจำปา** ปัจจุบันอายุ ๖๕ ปี เกิดเมื่อวันที่ ๓๐ เมษายน พ.ศ. ๒๔๙๕ ที่กรุงเทพมหานคร สำเร็จการศึกษาศิลปะบัณฑิต (ประติมากรรม) และศิลปะมหาบัณฑิต (ประติมากรรม) จากมหาวิทยาลัยศิลปากร เริ่มรับราชการที่วิทยาลัยช่างศิลปะและเกษียณอายุในตำแหน่งอาจารย์ประจำคณะจิตรกรรมประติมากรรมและภาพพิมพ์ มหาวิทยาลัยศิลปากร

นายศราวุธ ดวงจำปา สร้างสรรค์ผลงานประติมากรรมร่วมสมัยจนมีลักษณะโดดเด่นเป็นที่ยอมรับ ในวงการศิลปะ ทั้งในประเทศและนอกประเทศ โดยมีแรงบันดาลใจจากความสัมพันธ์ของสรรพสิ่งในธรรมชาติที่มีวงจรชีวิตเจริญงอกงามและเสื่อมสลายไปตามกาลเวลา รูปทรงธรรมชาตินั้นให้ความรู้สึกเบ่งบาน เคลื่อนไหว มีชีวิตถูกนำมาพัฒนาสร้างสรรค์ขึ้นใหม่ประสานไปกับโครงสร้างเรขาคณิต มีความแข็งแกร่งหนักแน่น ให้ความรู้สึกของพลัง ที่ก่อให้เกิดความเจริญงอกงามของสติปัญญาต่อจิตใจของผู้ชม

นายศราวุธ ยังให้ความสำคัญกับการพัฒนาสื่อและวัสดุสมัยใหม่ในการสร้างสรรค์วัสดุที่เปลี่ยนแปลงไปตามยุคสมัยของวิวัฒนาการของเทคโนโลยีทั้งวัสดุทางสังเคราะห์อุตสาหกรรมและวัสดุสำเร็จรูปโดยสร้างประสานความสัมพันธ์ระหว่างวัตถุสิ่งของกับปฏิกิริยา อารมณ์และจิตใจของมนุษย์นับเป็นการผสมผสานแนวคิดกับลักษณะการสร้างสรรค์ที่เป็นประโยชน์ต่อวงการศิลปะอย่างยิ่ง ได้ร่วมแสดงผลงานและได้รับเชิญ ให้ร่วมกิจกรรมด้านศิลปะทั้งในประเทศและต่างประเทศหลายครั้งได้รับรางวัลจากการแสดงศิลปกรรมแห่งชาติ ครั้งที่ ๒๓ และครั้งที่ ๓๑ เป็นอาจารย์สอนศิลปะและเป็นผู้ริเริ่มสร้างงานประติมากรรม กับสิ่งแวดล้อม ณ จังหวัดสงขลาและจังหวัดเชียงใหม่ รวมทั้งเป็นผู้ทรงคุณวุฒิให้กับหน่วยงานต่าง ๆ อันเป็นประโยชน์ต่อการเผยแพร่และสืบสานงานศิลปะของชาติ

 **นายศราวุธ ดวงจำปา** จึงได้รับการยกย่องเชิดชูเกียรติเป็นศิลปินแห่งชาติ สาขาทัศนศิลป์ (ประติมากรรม) พุทธศักราช ๒๕๖๐

****

**คำประกาศเกียรติคุณ**

**นายสมชาย แก้วทอง**

**ศิลปินแห่งชาติ สาขาทัศนศิลป์ (การออกแบบแฟชั่น) พุทธศักราช ๒๕๖๐**

**นายสมชาย แก้วทอง** ปัจจุบันอายุ ๗๐ ปี เกิดเมื่อวันที่ ๒๔ มกราคม พ.ศ. ๒๔๙๐ ที่จังหวัดยะลา พ.ศ. ๒๕๑๑ จบการศึกษาระดับปริญญาตรีที่คณะจิตรกรรมประติมากรรมและภาพพิมพ์ มหาวิทยาลัยศิลปากร ทำงานด้านการตัดเย็บเสื้อผ้า ตั้งแต่ พ.ศ. ๒๕๑๑ โดยได้เรียนรู้แนวคิดและเทคนิคการออกแบบแฟชั่นชั้นสูงจากนายปิแอร์ บัลแมง (Pierre Balmain) นักออกแบบแฟชั่นชาวฝรั่งเศสผู้ดูแลตัดเย็บฉลองพระองค์ถวายฯ สมเด็จพระนางเจ้าสิริกิติ์ พระบรมราชินีนาถ ในรัชกาลที่ ๙ และในเวลาต่อมานายสมชาย แก้วทอง ได้เป็นผู้ถวายงานจัดทำฉลองพระองค์ พระองค์เจ้าโสมสวลี พระวรราชาทินัดดามาตุ พระเจ้าหลานเธอ พระองค์เจ้า สิริวัณณวรีนารีรัตน์ และพระบรมวงศานุวงศ์หลายพระองค์

นายสมชาย แก้วทอง เป็นนักออกแบบแฟชั่นที่มีความสามารถในการสร้างสรรค์ นำเอาศิลปวัฒนธรรมอันเป็นเอกลักษณ์ที่โดดเด่นของประเทศไทย เช่น ความพิเศษของผ้าไทย ผ้าไหม ผ้าตีนจก ผ้าขิด ผ้าชาวเขา รวมทั้งลักษณะการแต่งกายแบบไทยโบราณ มาผนวกกับเทคนิคการสร้างงานใหม่ๆ เช่น การอัดพลีท การทำไส้ไก่เพื่อขึ้นรูปจักสาน ผสมผสานกับผ้าลูกไม้และชีฟองของตะวันตก ทำให้เกิดงานแฟชั่นร่วมสมัยที่ทรงคุณค่า นอกจากนี้ ยังได้นำรูปแบบวัฒนธรรมไทยในภูมิภาคต่าง ๆ เช่น ลูกปัดบนชุดมโนราห์ การปักผ้าของชาวเขา เรื่องราวในวรรณคดี ตลอดจนลวดลายจากธรรมชาติ ดอกไม้ ท้องทะเลมาเป็นแรงบันดาลใจในการสร้างสรรค์ผลงานถ่ายทอดผ่านเทคนิคที่หลากหลาย ไม่ว่าจะเป็นการปักหรือการพิมพ์ ก่อให้เกิดมิติแห่งความงามที่น่าตื่นตาตื่นใจ โดยนายสมชายได้ทำงานด้านการออกแบบแฟชั่นทั้งในประเทศ และต่างประเทศอย่างต่อเนื่อง จนเป็นที่ยอมรับและยกย่องให้เป็นตัวแทนนักออกแบบแฟชั่นจากประเทศไทยไปจัดแสดงในหลายประเทศและหลายโอกาส นอกจากนี้ก็ยังได้รับหน้าที่เป็นวิทยากรและผู้ทรงคุณวุฒิให้แก่หน่วยงานและสถาบันการศึกษาทั่วประเทศอย่างต่อเนื่อง จนได้รับการยกย่องให้เป็นนายกสมาคม Art and Fashion แห่งประเทศไทย ซึ่งถือได้ว่าเป็นทั้งต้นแบบและแรงบันดาลใจให้กับนักออกแบบรุ่นหลังแล้ว และเป็นการวางรากฐาน ตลอดจนยกระดับมาตรฐานให้กับวงการแฟชั่นไทย ทั้งยังให้ความสำคัญกับการศึกษาเพื่อพัฒนาวงการแฟชั่นไทย และสร้างบุคลากรด้านการออกแบบที่มีคุณภาพให้แก่ประเทศชาติต่อไป

 **นายสมชาย แก้วทอง** จึงได้รับการยกย่องเชิดชูเกียรติเป็นศิลปินแห่งชาติ สาขาทัศนศิลป์ (การออกแบบแฟชั่น) พุทธศักราช ๒๕๖๐

****

**คำประกาศเกียรติคุณ**

**นายสมศักดิ์ เชาวน์ธาดาพงศ์**

**ศิลปินแห่งชาติ สาขาทัศนศิลป์ (จิตรกรรม) พุทธศักราช ๒๕๖๐**

**นายสมศักดิ์ เชาวน์ธาดาพงศ์** ปัจจุบันอายุ ๖๘ ปี เกิดวันที่ ๒๒ ธันวาคม พ.ศ. ๒๔๙๒ ที่กรุงเทพมหานคร สำเร็จการศึกษาศิลปะบัณฑิต (จิตรกรรม) เกียรตินิยมอันดับ ๒ และสำเร็จการศึกษา ศิลปมหาบัณฑิต จากคณะจิตรกรรมประติมากรรมและภาพพิมพ์ มหาวิทยาลัยศิลปากร จากนั้นจึงได้รับประกาศนียบัตร จากสถาบันวิจิตรศิลป์แห่งเมืองอูร์บีโน ประเทศอิตาลี และมหาวิทยาลัยแห่งชาติโยโกฮามา ประเทศญี่ปุ่น เริ่มต้นรับราชการที่วิทยาลัยช่างศิลป กรมศิลปากร และเกษียณอายุราชการในตำแหน่ง ผู้ตรวจราชการกระทรวงวัฒนธรรม

นายสมศักดิ์ เชาวน์ธาดาพงศ์ สร้างสรรค์งานจิตรกรรมแบบศิลปะนามธรรมโดยให้ความสนใจกับ สีและพื้นที่ว่าง จากความบันดาลใจในรูปทรง เรื่องราวของธรรมชาติ จนผลงานศิลปะมีลักษณะพิเศษ เกิดสุนทรีย์และความงามอย่างยอดเยี่ยม สอดคล้องกับศรัทธาความเชื่อในพุทธปรัชญา ลักษณะเฉพาะตัว ในการแสดงออกด้วยร่องรอยที่แปรง (brushwork) ให้อารมณ์ความรู้ของความเคลื่อนไหวของบรรยากาศ และพลังอารมณ์ภายใน สร้างมิติอันงดงามมีทั้งความเรียบง่ายและความซับซ้อนหมุนเวียนไปตามกระแสอารมณ์ที่ถูกกระทบจากสภาวะแวดล้อมภายนอก ผลงานที่สร้างสรรค์ขึ้นในทุกช่วงเวลาอย่างต่อเนื่อง ได้นำออกแสดงต่อสาธารณชนทั้งในประเทศและต่างประเทศ จนได้รับรางวัลจาก Sairin Gallery เมืองโยโกฮามา และผลงานจิตรกรรมยังได้รับรางวัลจากการแสดงงานศิลปกรรมแห่งชาติ ครั้งที่ ๒๑, ๒๒ และรางวัล Merrit Award ของ Baghdad International Festival of Art ๑๙๘๖ นอกจากการเป็นอาจารย์สอนศิลปะและเป็นผู้ทรงคุณวุฒิให้แก่หน่วยงานต่าง ๆ แล้ว ยังเป็นผู้ทำคุณประโยชน์ต่อวงการศิลปวัฒนธรรมของประเทศ ได้รับการยกย่องให้เป็นผู้มุ่งเผยแพร่และสืบสานงานศิลปะของชาติ

**นายสมศักดิ์ เชาว์ธาดาพงศ์** จึงได้รับยกย่องเชิดชูเกียรติเป็นศิลปินแห่งชาติ สาขาทัศนศิลป์ (จิตรกรรม) พุทธศักราช ๒๕๖๐

****

**คำประกาศเกียรติคุณ**

**นายสิน พงษ์หาญยุทธ**

**ศิลปินแห่งชาติ สาขาทัศนศิลป์ (สถาปัตยกรรม) พุทธศักราช ๒๕๖๐**

**นายสิน พงษ์หาญยุทธ** ปัจจุบันอายุ ๖๖ ปี เกิดเมื่อวันที่ ๒๔ มกราคม พ.ศ. ๒๔๙๔ ที่กรุงเทพมหานคร สำเร็จการศึกษาสถาปัตยกรรมศาสตรบัณฑิต จากจุฬาลงกรณ์มหาวิทยาลัย และเข้าศึกษาในหลักสูตรการศึกษาต่อเนื่อง ได้รับประกาศนียบัตร Mini MBA จากคณะพาณิชยศาสตร์และการบัญชีมหาวิทยาลัยธรรมศาสตร์ ปัจจุบันได้รับใบประกอบวิชาชีพวุฒิสถาปนิกจากสภาสถาปนิก ใบประกอบวิชาชีพ (ระดับนานาชาติ) สถาปนิกอาเซียน

 นายสิน พงษ์หาญยุทธ ได้ประกอบวิชาชีพเป็นสถาปนิก ทำงานที่บริษัท แปลน อาคิเต็ค ตั้งแต่ พ.ศ. ๒๕๒๖ ต่อเนื่องมาถึงปัจจุบัน และได้รับแต่งตั้งให้เป็นกรรมการผู้จัดการ ตั้งแต่ พ.ศ. ๒๕๓๖ จนถึงปัจจุบัน โดยนายสินเป็นสถาปนิกที่ประพฤติปฏิบัติตนเป็นแบบอย่างที่ดี มีจิตกุศลช่วยเหลือสังคมและเผยแพร่ความรู้ความสามารถเป็นวิทยาทานแก่นิสิตนักศึกษาในหลาย ๆ โอกาส ด้วยความตั้งใจที่จะสร้างสรรค์ผลงานให้เป็นอันหนึ่งอันเดียวกัน เพื่อเป็นตัวอย่างอันดีต่อวิชาชีพ ต่อสังคมและประเทศชาติ แนวความคิด ตลอดจนแรงบันดาลใจต่างๆ ที่ได้ถ่ายทอดลงในผลงาน นายสินจึงได้แสดงทัศนคติต่างๆ ถ่ายทอดลงในบทความ คำปาฐกถาและคำบรรยายที่เกี่ยวข้องกับสถาปัตยกรรมไปยังนิสิตนักศึกษาในสถาบันการศึกษาต่าง ๆ ตลอดชีวิตการทำงานอันก่อประโยชน์อย่างอเนกอนันต์ ช่วยพัฒนาวิชาชีพและการศึกษาสถาปัตยกรรม ให้เจริญก้าวหน้าอย่างต่อเนื่อง นอกจากนี้ ยังได้เข้าเป็นอาจารย์พิเศษในคณะสถาปัตยกรรมศาสตร์ จุฬาลงกรณ์มหาวิทยาลัย ตั้งแต่ พ.ศ. ๒๕๔๐ จนถึงปัจจุบัน พ.ศ. ๒๕๕๗ นายสินได้รับการยกย่องให้เป็นสถาปนิกดีเด่นจากสมาคมสถาปนิกสยาม ในพระบรมราชูปถัมภ์ และเป็นนิสิตเก่าดีเด่นจากคณะสถาปัตยกรรมศาสตร์ จุฬาลงกรณ์มหาวิทยาลัย พ.ศ. ๒๕๔๙

 นายสิน พงษ์หาญยุทธ ได้สร้างสรรค์ผลงานทางสถาปัตยกรรมที่โดดเด่นเป็นแบบอย่างที่ดีในสังคม เช่น โรงพยาบาลจุฬาภรณ์ กรุงเทพฯ บ้านวิทยาศาสตร์สิรินธร จังหวัดปทุมธานี สถาบันบัณฑิตศึกษา จุฬาภรณ์ กรุงเทพฯ โรงแรมหัวช้าง เฮอริเทจ กรุงเทพฯ และสินธรเรสสิเดนซ์ กรุงเทพฯ นอกจากนี้ ยังได้ทำคุณประโยชน์ด้านสังคมมากมาย โดยเข้าไปเป็นที่ปรึกษาให้คำแนะนำงานจัดสร้างต่างๆ ให้กับมูลนิธิเด็ก มูลนิธิสงเคราะห์เด็ก สภากาชาดไทย มูลนิธิช่วยคนตาบอดแห่งประเทศไทย และมูลนิธิเด็กศาลายา จังหวัดนครปฐม

**นายสิน พงษ์หาญยุทธ** จึงได้รับการยกย่องเชิดชูเกียรติเป็นศิลปินแห่งชาติ สาขาทัศนศิลป์ (สถาปัตยกรรม) พุทธศักราช ๒๕๖๐

****

**คำประกาศเกียรติคุณ**

**นายเสวต เทศน์ธรรม**

**ศิลปินแห่งชาติ สาขาทัศนศิลป์ (ประติมากรรม) พุทธศักราช ๒๕๖๐**

**นายเสวต เทศน์ธรรม** ปัจจุบันอายุ ๘๒ ปี เกิดวันที่ ๑๔ มีนาคม พ.ศ. ๒๔๗๘ ที่จังหวัดลพบุรี สำเร็จการศึกษาศิลปะบัณฑิต (ประติมากรรม) จากมหาวิทยาลัยศิลปากร เริ่มรับราชการที่คณะจิตรกรรมประติมากรรมและภาพพิมพ์ ต่อมาย้ายมาประจำที่คณะมัณฑนศิลป์ มหาวิทยาลัยศิลปากร จนเกษียณอายุราชการ

นายเสวต เทศน์ธรรม เป็นประติมากรที่มีความสามารถในการออกแบบพระบรมรูป พระรูป และการปั้นรูปบุคคลสำคัญในการสร้างอนุสาวรีย์ มาตั้งแต่สำเร็จการศึกษาจากมหาวิทยาลัยศิลปากร ผลงานสร้างสรรค์ในแนวเหมือนจริงมาอย่างต่อเนื่องจนถึงปัจจุบัน เป็นที่ยอมรับในฝีไม้ลายมือและความสามารถสูงยิ่ง โดยมีคติความเชื่อว่าการทำงานต้องเลือกสิ่งที่เหมาะสม สร้างความประสานสัมพันธ์ให้ทุกอย่าง อยู่ร่วมกันอย่างสมบูรณ์งดงาม และยังต้องมีอารมณ์ความรู้สึกของศิลปินผู้สร้างสรรค์ผลงาน ผลงานจึงถูกถ่ายทอดออกมาได้อย่างลึกซึ้ง ดังนั้น ในการทำงานศิลปะนายเสวตจึงมีความมุ่งมั่น มานะพยายามและ มีการศึกษาสังเกตธรรมชาติอย่างลึกซึ้ง ส่งผลให้สร้างผลงานได้มีชีวิต มีจิตวิญญาณ มีสุนทรีย์อันงดงาม นอกจากสร้างผลงานประติมากรรมแล้ว ยังเป็นอาจารย์สอนศิลปะและเป็นผู้ทรงคุณวุฒิ รวมทั้งสร้างผลงานเพื่ออนุรักษ์ ดูแลรักษาแนวขนบธรรมเนียมประเพณีไทยและนำเสนอผลงานในแนวทางดังกล่าวเผยแพร่ออกสู่สาธารณชนยังประโยชน์ต่อวงการศิลปะของประเทศชาติ

 **นายเสวต เทศน์ธรรม** จึงได้รับการยกย่องเชิดชูเกียรติเป็นศิลปินแห่งชาติ สาขาทัศนศิลป์ (ประติมากรรม) พุทธศักราช ๒๕๖๐